阻風又成數語呈江朝宗
作者：吳芾
朝代：宋

paragraphs: 平生航浙河，不知幾往返。
豈不或滯留，有時容幸免。
未若此番來，所向輒相反。
順水即值風，便風還阻淺。
夜來至奔牛，一雨成瓴建。
妻孥笑相看，陡覺雙眉展。
謂可便及城，假館少休偃。
平明風橫生，吹我船頭轉。
咫尺不可前，安能達京輦。
客路固多艱，我行亦太蹇。
何當歸去來，高卧青山遠。
一任雨兼風，杜門都不管。